*Эрүүл мэндийн сайдын 2018 оны ...сарын ...өдрийн...... дугаар тушаалын 10 дугаар хавсралт*

**Донор бэлгийн эсийг эмчилгээнд ашиглах журам**

1. **Ерөнхий ойлголт** 
   1. Энэхүү журмын зорилго нь Монгол улсын хүн амын өсөлтийг дэмжих, донорын тухай хуулийг хэрэгжүүлэх, донор бэлгийн эсийг эмчилгээнд ашиглахтай холбоотой харилцааг зохицуулахад оршино.
   2. Эмчилгээний явцад донорын бэлгийн эсийг авах, түүнээс үүссэн үр хөврөлийг хэрэглэх, хадгалах, устгах үйл ажиллагааг хэрэгжүүлэх, хянах
2. **Хэрэглэгдэх нэр томъёо** 
   1. “Реципент” гэж донор бэлгийн эсийг авч байгаа хүн
   2. “Донор бэлгийн эс” өөрийн бэлгийн эсийг сайн дураар өгөгчийг
   3. “Гэр бүл” гэж гэрлэлтийн үр дүнд буй болсон, эд хөрөнгийн бус амины болон эд хөрөнгийн эрх, үүргээр холбогдсон хамтын амьдрал бүхий гэр бүлийн гишүүдийг
   4. “Нөхөн үржихүйн туслах арга” бэлгийн харилцаанд орохгүйгээр жирэмсэн болгоход ашиглаж буй нөхөн үржихүйн анагаахын эмчилгээний арга, технологууд
   5. “Бэлгийн эс” гэж эр, эм бэлгийн эсийг
   6. “Үр хөврөл” 8 долоо хоног хүртэл хөгжсөн үр тогтсон өндгөн эсийг
3. **Реципентэд тавигдах шаардлага, түүний эрх үүрэг**
   1. Эрүүл мэнд, нийгмийн шалтгаанаар донор бэлгийн эс ашиглан жирэмсэн болж, гэр бүл, удам судараа хадгалан үлдэх хүсэлтэй хүмүүсийг реципент хэмээн үзнэ.
   2. Дараах онош эмнэлгийн магадлагаагаар батлагдсан хүн реципент болно.
      1. Өндгөвчний анхдагч дутмагшил
         1. Турнерийн хам шинж
         2. Каллманны хам шинж
      2. Өндгөвчний хоёрдогч дутмагшил
         1. Хавдрын туяа болон хими эмчилгээний дараа
         2. Өндгөвч тайрагдсан
         3. Өндгөвч цагаас эрт цуцах хам шинж
         4. Цэвэршилт эхэлсэн 50 хүртэл насны эмэгтэй
      3. Удамшлын эмгэгүүд
         1. Клайнфилтерийн хам шинж
         2. Хромосомын тоо болон чанарын өөрчлөлт
      4. Төмсөгний анхдагч дутмагшил
      5. Төмсөгний хоёрдогч дутмагшил
         1. Хавдарын туяа болон хими эмчилгээний дараа
         2. Төмсөгний үрэвслийн дараах хүндрэл
         3. Ятрогений шалтгаант
         4. Крипторхизмийн шалтгаант
         5. Бөглөрөлтөт бус азосперми
         6. Хоёр төмсөг тайрагдсан
      6. Хосын эрэгтэй 18-55 хүртэл насны, хосын эмэгтэй 18-50 хүртэл насны байх.
      7. Биеийн болон сэтгэцийн хувьд харьцангуй эрүүл болох нь үзлэг, шинжилгээгээр батлагдсан
      8. Монгол улсын иргэн байна
   3. Реципентийн эрх
      1. Гэр бүл үр удмаа хадгалах зорилгоор нөхөн үржихүйн туслах аргыг ашиглан жирэмсэн болж, хүүхэдтэй болох
      2. Өөрийн хүсэлтээр бэлгийн эсийн донор сонгох
      3. Эмчилгээний үр дүнд төрсөн хүүхдэд биологийн эцэг эхийн мэдээллийг өгөх болон өгөхгүй байх
   4. Реципентийн үүрэг
      1. Донорыг шинжилгээнд бүрэн хамруулж, бэлгийн замын болон бусад халдварт өвчин үгүйсгэгдсэн эрүүл донорыг сонгох, түүнтэй холбоотой эмнэлгийн тусламж үйлчилгээний зардалыг төлөх
      2. Донорын эмчилгээний явцад гарах хүндрэл, хүндрэлтэй холбоотой хийгдсэн эмчилгээний зардалыг хариуцах
      3. Эмчилгээний үр дүнд төрсөн хүүхдийн эрүүл мэндийн байдлыг үл харгалзан албан ёсны эцэг, эх нь болох бөгөөд ялгаварлан гадуурхах, ад шоо үзэхгүй байх
      4. Эмчилгээний үр дүнд төрсөн хүүхдийг тэжээх, өсгөх нийгэм, эдийн засгийн чадамжтай байх
4. **Бэлгийн эсийн донорт тавигдах шаардлага, түүний эрх үүрэг** 
   1. Бэлгийн эсийн донор дараах шаардлагыг хангасан байна.
      1. Донор ашгийн бус зорилгоор, өөрийн сайн дурын үндсэн дээр бэлгийн эсийг өгнө.
      2. Биеийн болон сэтгэцийн хувьд харьцангуй эрүүл болох нь үзлэг, шинжилгээгээр батлагдсан.
      3. Цусан төрлийн 4-н үеийн хамаатан садны дотор ямар нэг удамшлийн өвчин, эмгэгтэй хүн байхгүй
      4. Эрэгтэй донор 20-35 настай харин эмэгтэй хүн 25-35 насны байх
      5. Донорыг аль болох нөхөр, эсвэл эхнэрийн цусан төрлийн хамаатнаас сонгохыг эрмэлзэнэ.
      6. Өмнө нь эр бэлгийн эс, өндгөн эсийн донор болж байгаагүй эсвэл өмнө нь донор болгон өгч байсан ч бэлгийн эс нь реципиент хосыг амьд төрөлтөнд хүргээгүй, үлдсэн эс нь хадгалагдаагүй байх.
      7. Гадаадын иргэн харъяат биш байна.
   2. Бэлгийн эсийн донорын эрх
      1. Эмчилгээний талаар мэдээлэл, өөрийн шижилгээний хариу, үр дүнгийн талаар мэдээлэл, эмчилгээний явцад гарч болох эрсдэлийн талаарх мэдээллийг авах
      2. Эмчилгээний аль ч шатанд донор байхаас татгалзах
      3. Эмчилгээ, үйлчилгээтэй холбоотой гарах зардлыг реципентээр төлүүлэх
   3. Бэлгийн эсийн донорын үүрэг
      1. Өөрийн мэдээллийг үнэн зөв өгөх
      2. Бэлгийн замын халдвар болон бусад халдварт өвчингүй гэсэн мэргэжлийн байгууллагын дүгнэлт гаргуулсан байх
      3. Бэлгийн замын халдвар авах эрсдэлтэй зан үйл хийхгүй
      4. Мансууруулах, сэтгэц нөлөөт эм, бодис хэрэглэхгүй
      5. Ургийн гажиг үүсэхэд нөлөөлж болохуйц цацраг идэвхт, химийн хортой зэрэг эрсдэлтэй орчинд өртөхгүй
      6. Эмчилгээний үр дүнд төрсөн хүүхдийн өмнө ямар нэг хуулийн болон санхүүгийн үүрэг хариуцлага хүлээхгүй, хүүхдийг өөрийн төрсөн хүүхэд гэж нэхэмжлэхгүй
5. **Бэлгийн эсийн донор болон реципент хооронд бэлгийн эсийг ашиглах суулгах** 
   1. Реципиент болон донор талууд бэлгийн эс ашиглаж жирэмсэн болгох эмчилгээ хийлгүүлэх хүсэлтийг нөхөн үржихүйн эмнэлэгт бичгээр гаргах бөгөөд талууд хоорондоо хийсэн гэрээний хуулбарыг нотариатаар баталгаажуулж эмнэлэгт өгнө.
   2. Нөхөн үржихүйн эмнэлэг нь донорын бэлгийн эс авахаас өмнө донорт хамааралтай эрх, үүрэг болон эмчилгээ, үйлчилгээний талаарх мэдээлэл, гарч болох эрсдлийг бүрэн тайлбарлаж, ажилбар хийх зөвшөөрлийг бичгээр авна.
   3. Нөхөн үржихүйн эмнэлэг нь эр бэлгийн эсийн донорыг дараах үзлэг шинжилгээнд заавал хамруулна.
      1. ХДХВ, элэгний вируст халдвар, сүрьеэ, тэмбүү болон бусад амьд төрөлтөнд нөлөөлж болох халдварт өвчин
      2. Цусны бүлэг, резус хүчин зүйлс
      3. Үрийн шингэний шинжилгээ
   4. Нөхөн үржихүйн эмнэлэг нь өндгөн эсийн донорыг дараах үзлэг шинжилгээнд заавал хамруулна.
      1. ХДХВ, элэгний вируст халдвар, сүрьеэ, тэмбүү болон бусад амьд төрөлтөнд нөлөөлж болох халдварт өвчин
      2. Цусны ерөнхий шинжилгээ, цусны бүлэг, резус хүчин зүйлс, цус бүлэгнэлтийн шинжилгээ
      3. Пролактин, тиреотрофин, чөлөөт Т4, чөлөөт Т3, FSH, LH, эстрадиол, прогестерон, AMH зэрэг дааврын шинжилгээ
      4. Нөхөн үржихүйн эрхтэний хэт авиан үзлэг
   5. Донорын ургийн овог, овог, нэр, хаяг, регистер, төрсөн он, сар өдөр, арьсны өнгө, үсний өнгө, яс үндэс болон биеийн өндөр, жин зэрэг мэдээллийг бүртгэнэ.
   6. Нөхөн үржихүйн эмнэлэг нь донор бэлгийн эсийг зөвхөн дараах ажилбарт л ашиглана.
      1. Эр бэлгийн угааж цэвэрлэн умайн хөндийд цацах ажилбар
      2. Үр шилжүүлэн суулгах ажилбар
   7. Донор эсийн мэдээлэл, авсан он сар өдөр, хэзээ, хэнд ашигласан мэдээллийг бүртгэж баримтжуулна.
   8. Нөхөн үржихүйн төв нь реципент гэр бүлийн хосуудад нөхөн үржихүйн туслах аргын талаарх мэдээлэл, эмчилгээний үр дүн, амжилтын хувь, учирч болох эрсдэл, хүндрэлийг заавал тайлбарлах ба эмчилгээний өмнө зөвшөөрлийг бичгээр авна.
   9. Нөхөн үржихүйн төв нь дараах нөхцөлүүдэд нөхөн үржихүйд туслах аргыг эмчилгээнд ашиглахгүй
      1. Журмын 3 болон 4-р зүйлийг биелүүлээгүй тохиолдолд
      2. Гэр бүлийн хосын аль нэг нь зөвшөөрөөгүй
      3. Донор албан ёсны гэрлэлт батлуулсан бөгөөд донорын эхнэр/нөхөр зөвшөөрөөгүй тохиолдолд
      4. Донор болон реципент өөрсдийн мэдээллийг үнэн зөв өгөөгүй, хуурамч бичиг баримт бүрдүүлэн, залилан мэхлэх оролдлого хийсэн
      5. Донор бэлгийн эс, түүнээс үүссэн үр хөврөлийг судалгааны зорилгоор хэрэглэх
      6. Үр дүнг сайжруулахын зорилгоор нэг дор 3-аас дээш үр хөврөл шилжүүлэн суулгах
6. **Донор бэлгийн эс болон түүнийг ашиглан үүссэн үр хөврөлийг ашиглах, хадгалах, устгах, шилжүүлэх** 
   1. Донор бэлгийн эс ашиглан бий болгосон үр хөврөл нь тухайн реципиентийн өөрийн өмч хэмээн үзэх тул, ашиглах, хадгалах, устгах үйл ажиллагаа заавал реципентийн зөвшөөрлийн дагуу хийгдэнэ.
   2. Нөхөн үржихүйн төв нь нэг донорын бэлгийн эсээр зөвхөн нэг реципиентэд үйлчилнэ
   3. Донор хүн донор болгон өгсөн бэлгийн эсээ буцаан авах хүсэлт гаргахдаа зөвхөн эмч донорыг нөхөн үржихүйн үйл ажиллагааны алдагдалтай болсоныг батлах буюу оношилсоны дараа устгагдаагүй үлдсэн бэлгийн эсийг буцаан авах хүсэлт гаргаж ашиглаж болно.
   4. Хэрэв донор бичгээр зөвшөөрөл өгсөн тохиолдолд нөхөн үржихүйн төвд өгсөн донор бэлгийн эсийг үр тогтоох эмчилгээнд хэрэглэх зорилгоор өөр нөхөн үржихүйн төв рүү шилжүүлж болно.
   5. Нөхөн үржихүйн төв нь дараах нөхцөлүүдэд донор бэлгийн эс болон түүний тусламжтай үүссэн үр хөврөлийг устгаж болно.
      1. Үйлчлүүлэгчийн хүсэлтээр
      2. 20-аас дээш жил хадгалагдсан бэлгийн эс болон үр хөврөлийг
      3. Реципиент хосууд гэрлэлтээ цуцлуулсан тохиолдолд эр бэлгийн эсийн донороор үр хөврөл үүссэн бол зөвхөн эхнэрийн хүсэлтээр, хэрэв эм бэлгийн эсийн донороор үр хөврөл үүссэн бол зөвхөн нөхрийн хүсэлтээр үр хөврөлийг устгана.
      4. Хэрэв гэр бүлийн хосын аль нэг нь нас барсан бол үйлчлүүлэгчийн хүсэлтээр
      5. Реципиент хосууд нөхөн үржихүйд туслах аргаар жирэмсэн болохгүй гэж шийдсэн үед
      6. Донорын бэлгийн эс болон түүнээс үүссэн үр хөврөлийг хөлдөөх, хадгалах зардалыг 1 жилээс дээш хугацаанд нөхөн төлж барагдуулаагүй тохиолдолд
      7. Хэрэв нөхөн үржихүйн төв өөрийн үйл ажиллагааг зогсоох тохиолдолд хадгалагдсан бэлгийн эс, үр хөврөлийг үйлчлүүлэгчийн хүсэлт, зөвшилцөлийн дагуу устгаж, шилжүүлж болно.
      8. Дээрх нөхцөлийг хангасан, устгагдах ёстой бэлгийн эс болон үр хөврөлийн эс донор болон реципиент хосын бичгэн зөвшөөрөлтэй бол судалгааны зорилгоор хадгалж болно.
      9. Нөхөн үржихүйн төв энэ журамын 6.5.8-д заасны дагуу донорын бэлгийн эс болон түүнээс үүсэн үр хөврөлийг судалгаанд ашиглахаас бусад зориулалтаар ашиглахгүй.
   6. Хэрэв нөхөн үржихүйн төв өөрийн үйл ажиллагааг зогсоох тохиолдолд хадгалагдсан бэлгийн эс, үр хөврөлийг үйлчлүүлэгчийн хүсэлт, зөвшилцөлийн дагуу өөр нөхөн үржихүйн төв рүү шилжүүлж болно.
   7. Донорын бэлгийн эс, түүнээс үүссэн үр хөврөлийг өөр нөхөн үржихүйн төв рүү шилжүүлэх, хадгалах болон ашиглах нь реципент талын хүсэлтээр шийдэгдэх бөгөөд энэ үед мэдээллийг донор талд заавал мэдэгдэх үүрэгтэй.
7. **Нөхөн үржихүйн туслах аргаар донор бэлгийн ашиглан төрсөн хүүхдийн хууль эрх зүйн байдал**
   1. Донор эр бэлгийн эс ашиглаж төрсөн ямар ч хүүхэд биеийн болон сэтгэцийн эрүүл мэндийн байдлыг үл харгалзан тухайн гэр бүлийн хууль ёсны хүүхдээр тооцогдоно.
   2. Эхнэр нь жирэмсэн болсоны дараа гэрлэлт нь цуцлагдан салсан бол төрөх хүүхэд тухайн гэр бүлийн албан ёсны хүүхэд хэмээн үзэж, цаашид хууль ёсны асран хамгаалагч нь Монгол улсын хуулийн дагуу шийдэгдэнэ.
   3. Хэрэв реципиент хосын аль нэг нь нас барсан тохиолдолд донор эс ашиглан төрсөн хүүхэд тухайн гэр бүлийн албан ёсны хүүхэд хэвээр байна.
8. **Донор эс ашиглан үр хөврөл үүсгэх, шилжүүлэн суулгаж буй нөхөн үржихүйн төвийн үр дүнг хянах, мэдээлэх**
   1. Эрх бүхий байгууллага донор бэлгийн эсээр үүссэн үр хөврөл болон реципиент түүнийг хэрхэн ашигласан, хадгалсан, устгасан талаарх мэдээллийн сан үүсгэж, жил бүр тайлан гаргана.
   2. Нөхөн үржихүйн төв нь эрх бүхий байгууллагад хагас жил тутам донор бэлгийн эсээр үүссэн үр хөврөл болон реципент түүнийг хэрхэн ашигласан, хадгалсан, устгасан талаарх мэдээллийг тайлагнана.
   3. Нөхөн үржихүйн төв нь донор бэлгийн эсээр үүссэн үр хөврөл болон реципент түүнийг хэрхэн ашигласан, хадгалсан, устгасан талаарх мэдээлэлд дараах зүйлсийг заавал тусгана.
      1. Нийт үйлчлүүлэгчдийн тоо
      2. Донор бэлгийн эсийг IUI or IVF эмчилгээний ямар аргад хэрэглэсэн мэдээлэл
      3. Хэрэв донор бэлгийн эсийг IVF эмчилгээнд хэрэглэсэн бол дараах мэдээллийг бүртгэнэ.
         1. Донор бэлгийн эс авсан арга, амжилтын хувь
         2. Донор бэлгийн эсийг ашиглаж хийсэн үр тогтоолтын арга, үр тогтолтын амжилтын хувь
         3. Донор бэлгийн эсээс үүссэн үр хөврөлийн хөгжил, амжилтын хувь
         4. Шилжүүлэн суулгалт хийсэн үр хөврөлийн (донор бэлгийн эсээс үүссэн) өсгөвөрлөлт, хөлдөөж гэсгээсэн талаарх мэдээлэл, амжилтын хувь,
         5. Донор бэлгийн эсээс үүсэн үр хөврөл суулгалтаас үүссэн биохимийн жирэмслэлтийн амжилтын хувь, амжилтын хувийн тооцохдоо хэрэв дааврын бэлдмэлээр өндгөвч сэдээх арга ашиглан үр хөврөл үүсгэн шилжүүлэн суулгалт хийсэн бол 2 удаагийн хэмжилтээр ийлдсийн bHCG-ийн хэмжээ 5mIU/ml-ээс дээш бол амжилттай, хэрэв байгалийн мөчлөг, бага тунгийн сэдээлт ашигласан бол ийлдсийн bHCG-ийн хэмжээг 0.5 mIU/ml-ээс дээш бол амжилттай хэмээн үзнэ.
         6. Донор бэлгийн эсээс үүсэн үр хөврөл суулгалтаас үүссэн эмнэлзүйн жирэмслэлт, эмнэлзүйн жирэмслэлтийг үр хөврөлийн 7 долоо хоног хүртлэх буюу зүрхний цохилт мэдэгдэх хүртлэх хугацааг хамруулна.
         7. Донор бэлгийн эсээс үүсэн үр хөврөл суулгалтаас үүссэн амьд төрөлт
         8. Донор бэлгийн эсээс үүсэн үр хөврөл суулгалтаас үүссэн олон урагт жирэмслэлтийн хувь
         9. Донор бэлгийн эсээс үүсэн үр хөврөлийн хадгалалт, устгалын талаарх мэдээлэл
      4. Донор бэлгийн эсийг эмчилгээнд авах, реципиентэд суулгах явцад гарсан эмчилгээний хүндрэл, түүний үр дүнгийн талаарх мэдээлэл
9. **Журмыг зөрчсөн тохиолдолд авах арга хэмжээ** 
   1. Санаатайгаар, эсвэл ашиг хонжоо олох сонирхолын үүднээс энэхүү журмын аль нэг заалтыг зөрчсөн хувь хүн, албан байгууллагад холбогдох хуулийн дагуу (донорын тухай хууль, эрүүл мэндийн тухай хууль, зөрчлийн тухай хууль) арга хэмжээ авна.